Tuairim ó Choiste Eacnamaíoch agus Sóisialta na hEorpa maidir le Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún — NAIADES III: Boosting future-proof European inland waterway transport [Borradh a chur faoin iompar ar uiscebhealaí intíre san Eoraip a sheasfaidh an aimsir]

(COM(2021) 324 final) (níl leagan Gaeilge ann)

(2022/C 194/15)

Raipóirtéir: Mateusz SZYMAŃSKI

Comhairliúchán An Coimisiún Eorpach, 10.8.2021 Bunús dlí Airteagal 304 den Chonradh ar Fheidhmiú an Aontais Eorpaigh Rannóg atá freagrach Iompar, Fuinneamh, Bonneagar agus an tSochaí Faisnéise Dáta a glactha sa rannóg 17.12.2021 Dáta a glactha sa seisiún iomlánach 19.1.2022 Seisiún iomlánach Uimh. 566 Toradh na vótála (ar son/in aghaidh/staonadh) 242/1/5

1. Conclúidí agus moltaí

1.1. Creideann CESE go bhfuil acmhainneacht neamhshaothraithe fós ag baint leis an iompar ar uiscebhealaí intíre. Cuirtear san áireamh sa Teachtaireacht na fadhbanna suntasacha a bhaineann leis an modh iompair sin a fhorbairt. I bprionsabal, tacaíonn CESE leis na spriocanna agus na cuspóirí atá beartaithe inti.

1.2. I bhfianaise na n-athruithe ar an éileamh ar iompar agus go bhfuil láimhdeachas na gcalafort ag dul in airde i gcónaí, is gá an earnáil iompair Eorpach a oiriúnú go leanúnach do na riachtanais atá ann faoi láthair agus a bheidh ann amach anseo. Iarrann CESE go ndéanfaí é sin ar bhonn phrionsabal na hilmhódúlachta agus na loingseoireachta cliste, rud a chiallaíonn go mbainfear an úsáid is fearr is féidir as buntáistí na modhanna éagsúla iompair chun na torthaí is fearr is féidir a bhaint amach, agus ag an am céanna, go méadófar sábháilteacht agus go laghdófar an t-ualach comhshaoil.

1.3. Maidir leis an Teachtaireacht, moltar na hathruithe atá beartaithe a chur in ord tosaíochta. Creideann CESE go mbeadh sé níos éasca na cuspóirí a bhaint amach dá leagfaí amach an dá phríomhthosaíocht: (1) cuspóir fadtéarmach — bonneagar uiscebhealaí a fhorbairt agus a chothabháil, agus (2) cuspóir gearrthéarmach — iompar ar uiscebhealaí intíre a fhorbairt i gcathracha.

1.4. Dar le CESE, ní bheidh na hathruithe atá beartaithe éifeachtach ach amháin má tá bonneagar iomchuí a bheidh ina bhonn taca le forbairt agus le cothabháil an mhodha iompair sin. Mura bhféadfaí feabhas a chur ar dhálaí loingseoireachta ar uiscebhealaí, ní ghlacfadh longúinéirí an riosca agus ní dhéanfadh siad infheistíocht i gcabhlach nua-aimseartha, agus ní bheadh spéis ag údaráis áitiúla i dtíortha aonair críochfoirt idirmhódúla a chruthú.

1.5. Tá gá le coinníollacha sonracha chun an tosaíocht ghearrthéarmach maidir le hiompar ar uiscebhealaí intíre a fhorbairt i gcathracha a chur chun feidhme. Tá an méid seo a leanas ar cheann de na coinníollacha is tábhachtaí: bonneagar a chruthú le go mbeidh sé indéanta ródúcháin “míle deireanach”, mar a thugtar orthu, a chur i gcrích a bhuí le hiompar ar uiscebhealaí intíre, a mhéid a bhaineann le paisinéirí agus le hearraí araon, agus an chóir fhabhrach a thugtar do mhodhanna iompair uirbeacha nó réigiúnacha eile a leathnú chuig iompar paisinéirí trí hiompar ar uiscebhealaí intíre agus tosaíocht a thabhairt d’iompar ar uiscebhealaí intíre atá saor ó astaíochtaí i gcathracha, agus don digiteáil. Ag an am céanna, tá sé tábhachtach go gcuideoidh forbairt an iompair ar uiscebhealaí intíre i gcathracha le feabhas a chur ar an gcáilíocht saoil.

1.6. Tá sé tábhachtach sásraí leordhóthanacha tacaíochta airgeadais a áirithiú. Ba cheart maoiniú do bhonneagar agus do theicneolaíochtaí nuálacha a áirithiú faoi chláir an Aontais atá ann faoi láthair agus a bheidh ann amach anseo. Tá ionstraimí den sórt sin ríthábhachtach i bhfianaise shainiúlachtaí an tionscail, lena n-áirítear gurb iad fiontair bheaga agus mheánmhéide (FBManna) cuid mhór d’fhiontair an tionscail sin. Is tábhachtaí fós an méid sin ós rud é go gcruthaíonn beartais atá ar son an chomhshaoil dúshláin shuntasacha agus gur féidir leo tionchar a bheith acu ar an earnáil.

1.7. Ba cheart béim láidir a leagan ar shaincheisteanna a bhaineann le staid na bhfoirne. Éilíonn teicneolaíocht nua scileanna nua. Tá gá le hinfheistíochtaí i scileanna agus i gcáilíochtaí. Cruthaíonn an easpa gníomhaíochta bagairtí do shábháilteacht na n-oibrithe, na bhfoirne agus na bpaisinéirí. Dá bhrí sin, cuireann CESE i bhfios go láidir gur gá do na Ballstáit Treoir (AE) 2017/2397 ó Pharlaimint na hEorpa agus ón gComhairle ( 1 ) maidir le cáilíochtaí gairmiúla sa loingseoireacht intíre a aithint a chur chun feidhme go cuí. Ina theannta sin, is gá feabhas a chur ar dhálaí fostaíochta lena n-áirítear rialacha maidir le ham oibre, reachtaíocht leordhóthanach maidir le cosaint shóisialta i ndáil le hoibrithe a phostú agus sábháilteacht agus sláinte ceirde san earnáil.

1.8. Tá an fhadhb maidir le pá íseal san earnáil, go háirithe i Lár agus in Oirthear na hEorpa, ábhartha i gcónaí, rud a fhágann nach earnáil tharraingteach don fhostaíocht í earnáil an iompair ar uiscebhealaí intíre. Is léir go bhfuil foirne ag dul in aois, mar nach bhfuil spéis ag daoine óga a bheith ag obair san earnáil. Ag an am céanna, níl an earnáil ina díol spéise do mhná. Mar thoradh air sin, tá easpa foirne ann agus cuirtear teorainn le forbairt na hearnála. Ní mór ról tábhachtach a bheith ag an idirphlé sóisialta il-leibhéil agus ag an gcómhargáil maidir le réitigh a chur ar fáil san earnáil, agus ní mór iad a chur i gcrích mar is ceart, agus go dtacóidh na húdaráis phoiblí leo.

1.9. Cuireann CESE in iúl freisin nár cuireadh chun feidhme go dtí seo cuid mhaith de na gníomhaíochtaí a fógraíodh agus atá beartaithe. Tá sé ríthábhachtach, dá bhrí sin, go mbeadh na húdaráis Eorpacha, náisiúnta agus áitiúla rannpháirteach agus tiomanta go hiomlán chun na cuspóirí sin a bhaint amach, ag féachaint d’inniúlachtaí faoi seach an Aontais, na mBallstát agus na n-údarás áitiúil. Baineann sé sin freisin le foinsí cistiúcháin, ar cheart maoiniú Eorpach agus maoiniú náisiúnta araon a chur san áireamh leo. Ar an drochuair, tá díomá ar CESE a thabhairt faoi deara nach dtugtar aird leordhóthanach ar an infheistíocht san iompar ar uiscebhealaí intíre sna pleananna téarnaimh náisiúnta arna dtíolacadh ag na Ballstáit.

2. Comhthéacs

2.1. Ina Theachtaireacht, cuireann an Coimisiún Eorpach béim ar an tábhacht a bhaineann le hiompar ar uiscebhealaí intíre chun iompar ísealcharbóin agus nua-aimseartha a thógáil san Aontas. Cuireann sé in iúl gur cuid den Chomhaontú Glas don Eoraip é iompar atá níos neamhdhíobhálaí don chomhshaol a fhorbairt agus tugann sé le fios na cuspóirí a bhaineann leis an méid sin: ba cheart méadú 25 % teacht ar iompar ar uiscebhealaí intíre faoi 2030 agus méadú 50 % teacht air faoi 2050 ( 2 )

2.2. Tugtar faoi deara sa Teachtaireacht nach ndearnadh dul chun cinn sásúil maidir le sciar an iompair ar uiscebhealaí intíre san Aontais a mhéadú laistigh de struchtúr an iompair mhódaigh. Ag an am céanna, leagtar béim inti go bhfuil acmhainneacht neamhshaothraithe ag baint leis na conairí TEN-T agus le cathracha.

2.3. I bhfianaise an méid thuas, moladh bearta breise chun an earnáil iompair sin a dhéanamh níos tarraingtí. Dar leis an gCoimisiún, ba cheart dhá phríomhchuspóir a bheith ann: (1) níos mó earraí a iompar trí iompar ar uiscebhealaí intíre agus an earnáil a chur ar chonair do-athraithe i dtreo astaíochtaí nialasacha, bunaithe ar aistriú paraidíme i dtreo digiteáil bhreise, agus (2) bearta tionlacain a beith ann chun tacú leis an lucht saothair reatha agus an lucht saothair amach anseo.

2.4. Bainfear na cuspóirí sin amach trí ocht dtionscnamh shuaitheanta atá beartaithe don tréimhse 2021-2027. Áirítear sa phlean a leagtar amach tionscnaimh maidir le bonneagar (tionscnaimh shuaitheanta 1 agus 4), iompar ilmhódach (2 agus 5), soithí atá saor ó astaíochtaí (6, 3 agus 8) agus foirne (7). I ndáil leis an méid sin, creideann CESE go bhfuil gach tionscnamh suaitheanta tábhachtach, ach ba cheart machnamh a dhéanamh ar thosaíochtaí a leagan síos, tosaíochtaí atá ina réamhchoinníollacha chun na cuspóirí atá leagtha síos a bhaint amach.

3. Barúlacha ginearálta

3.1. Ba mhaith le CESE a chur i bhfios go láidir, mar a luaitear i dtuairimí roimhe seo, go dtacaíonn sé le tionscnaimh atá dírithe ar iompar ar uiscebhealaí intíre a neartú, ós rud é go bhfuil an modh iompair sin ar cheann de na cineálacha iompair is inbhuanaithe ag a bhfuil acmhainneacht neamhshaothraithe fós. Ar an drochuair, léiríonn na sonraí go bhfuil iompar ar uiscebhealaí intíre, amhail modhanna eile iompair, thíos le tionchair ghéarchéim COVID-19 ( 3 )

3.2. I bhfianaise na n-athruithe ar an éileamh ar iompar agus go bhfuil láimhdeachas na gcalafort ag dul in airde i gcónaí, is gá an earnáil iompair Eorpach a oiriúnú go leanúnach do na riachtanais atá ann faoi láthair agus a bheidh ann amach anseo. I bhfianaise an ghá atá ann an t-ualach ar an gcomhshaol a laghdú agus sábháilteacht a áirithiú, tá sé tábhachtach an brú tráchta arb é iompar de bhóthar is cúis leis a laghdú. Iarrann CESE go ndéanfaí é sin ar bhonn phrionsabal na hilmhódúlachta, rud a chiallaíonn go mbainfear an úsáid is fearr is féidir as buntáistí na modhanna éagsúla iompair chun na torthaí is fearr is féidir a bhaint amach Beidh sé tábhachtach freisin leas a bhaint as an acmhainneacht a bhaineann le réitigh na loingseoireachta cliste.

3.3. Molann CESE na hathruithe atá beartaithe a chur in ord tosaíochta. Bheadh sé níos éasca na cuspóirí a bhaint amach dá leagfaí síos an dá phríomhthosaíocht: i. tosaíocht fhadtéarmach — bonneagar uiscebhealaí a fhorbairt agus a chothabháil, lena gcuirfear bonn inbhuanaithe ar fáil chun an t-iompar ar uiscebhealaí intíre a fhorbairt agus chun é a dhéanamh níos iomaíche; ii. tosaíocht ghearrthéarmach — iompar ar uiscebhealaí intíre a fhorbairt i gcathracha.

3.4. Dar le CESE, ní bheidh na gníomhaíochtaí éifeachtach ach amháin má tá bonneagar iomchuí ann a fheidhmeoidh mar bhonn taca chun an modh iompair sin a fhorbairt agus a chothabháil. Mar aon le dálaí nádúrtha, is é an bonneagar a chinnfidh forbairt an iompair ar uiscebhealaí intíre i ngach tír. Mura bhféadfaí feabhas a chur ar dhálaí loingseoireachta ar uiscebhealaí, ní ghlacfadh longúinéirí an riosca agus ní dhéanfadh siad infheistíocht i gcabhlach nua-aimseartha, agus ní bheadh spéis ag údaráis áitiúla i dtíortha aonair críochfoirt idirmhódúla a chruthú. Tá gach gníomh eile a bhaineann le hiompar ar uiscebhealaí intíre faoi réir na tosaíochta seo.

3.5. Tá gá le coinníollacha sonracha chun an tosaíocht ghearrthéarmach maidir le hiompar ar uiscebhealaí intíre a fhorbairt i gcathracha a chur chun feidhme. Tá an méid seo a leanas ar cheann de na coinníollacha is tábhachtaí: bonneagar a chruthú le go mbeidh sé indéanta ródúcháin “míle deireanach”, mar a thugtar orthu, a chur i gcrích a bhuí le hiompar ar uiscebhealaí intíre, a mhéid a bhaineann le paisinéirí agus le hearraí araon, agus an chóir fhabhrach a thugtar do mhodhanna iompair uirbeacha nó réigiúnacha eile a leathnú chuig iompar paisinéirí trí hiompar ar uiscebhealaí intíre agus tosaíocht a thabhairt d’iompar ar uiscebhealaí intíre atá saor ó astaíochtaí i gcathracha, agus don digiteáil. Ag an am céanna, tá sé tábhachtach go gcuideoidh forbairt an iompair ar uiscebhealaí intíre i gcathracha le feabhas a chur ar an gcáilíocht saoil, e.g. laghdú ar bhrú tráchta, riosca níos ísle go dtarlódh timpistí, aerthruailliú agus torann laghdaithe.

3.6. Tá sé tábhachtach freisin sásraí leordhóthanacha tacaíochta airgeadais a áirithiú. Is FBManna iad cuid mhór d’fhiontair an tionscail, agus ciallaíonn struchtúr na hearnála nach bhfuil sé éasca rochtain a fháil ar mhaoiniú. Ba cheart maoiniú do bhonneagar agus do theicneolaíochtaí nuálacha a áirithiú faoi chláir an Aontais atá ann faoi láthair agus a bheidh ann amach anseo. Ba cheart réitigh a bhaineann le cánachas ar an earnáil a mheas freisin. Tá ionstraimí den sórt sin ríthábhachtach ós rud é go bhfuil saolré fhada ag cabhlaigh, agus, dá bhrí sin, go bpleanáiltear ar bhonn fadtéarmach sa tionscal. Is tábhachtaí fós an méid sin ós rud é go gcruthaíonn beartais atá ar son an chomhshaoil dúshláin shuntasacha agus gur féidir leo tionchar a bheith acu ar an earnáil.

3.7. Tarraingíonn CESE aird freisin ar an ngá atá ann ní hamháin le gníomhaíocht nithiúil ach le rannpháirtíocht agus diongbháilteacht leordhóthanach na n-údarás Eorpach, náisiúnta agus áitiúil maidir leis na bearta sin a chur chun feidhme chomh maith. Ní mór do na Ballstáit beartas soiléir a fhorbairt chun tacú le forbairt an iompair ar uiscebhealaí intíre.

3.8. Tá a fhios ag CESE go bhfuil ról agus tiomantas na mBallstát ríthábhachtach maidir le gníomhaíochtaí agus cuspóirí aonair a chur chun feidhme. Is léiriú ar leith ar a dtiomantas iomlán í rannpháirtíocht na mBallstát san infheistíocht. Dá bhrí sin, iarrann CESE go dtacódh an cistiú Eorpach le hiompar ar uiscebhealaí intíre a fhorlíonadh le bearta náisiúnta, ag féachaint d’inniúlachtaí faoi seach an Aontais agus na mBallstát. Ar an drochuair, tá díomá ar CESE a thabhairt faoi deara nach dtugtar aird leordhóthanach ar an infheistíocht san iompar ar uiscebhealaí intíre sna pleananna téarnaimh náisiúnta arna dtíolacadh ag na Ballstáit.

Barúlacha sonracha

3.9. Mar a luadh roimhe seo, tá sé ríthábhachtach bonneagar a fhorbairt chun go mbeidh rath ar fhorbairt an iompair ar uiscebhealaí intíre. Aithnítear an fhadhb sin sa teachtaireacht agus tarraingítear aird inti ar ghréasán TEN-T. Mar sin féin, ba cheart an méid seo a leanas a chur san áireamh: (1) ní áirítear i ngréasán TEN-T gach mór-uiscebhealach de chuid an Aontais a bhfuil acmhainneacht shuntasach aige; (2) féadfaidh roinnt uiscebhealaí nach gcomhlíonann ceanglais chroíghréasán TEN-T a bheith ina nasc tábhachtach de naisc ilmhódacha i gconairí iompair; (3) dá ndéanfaí iad a fhorbairt, d’fhéadfadh roinnt codanna d’uiscebhealaí nach n-áirítear i TEN-T deireadh a chur le bacainní sna limistéir máguaird de chalafoirt mhuirí atá suite i gconairí iompair.

3.10. Chun an tosaíocht fhadtéarmach sin a bhaint amach, ní mór dálaí eagrúcháin agus airgeadais a chruthú chun tacú le bonneagar uiscebhealaí a fhorbairt. Ar an gcéad dul síos, is gá gréasán uiscebhealaí TEN-T a chomhordú leis an gComhaontú Eorpach um Príomh-Uiscebhealaí Intíre a bhfuil Tábhacht Idirnáisiúnta leo (AGN) de chuid Choimisiún Eacnamaíochta na Náisiún Aontaithe don Eoraip (UNECE) agus TEN-T a athbhreithniú trí uiscebhealaí AGN ag a bhfuil acmhainneacht shuntasach nó uiscebhealaí áirithe a d’fhéadfadh a bheith ina ngné thábhachtach de naisc idirmhódacha idirnáisiúnta sa chonair iompair a chur san áireamh sa ghréasán sin.

3.11. Ba cheart tuilleadh deiseanna a chruthú freisin chun cabhrú le forbairt an iompair ar uiscebhealaí intíre a mhaoiniú. Tá feidhm aige sin ní amháin maidir le huiscebhealaí a úsáidtear go rathúil cheana féin chun earraí a iompar laistigh de ghréasán TEN-T, ach freisin maidir leo siúd nach bhfuil mórán tábhachta leo faoi láthair agus nach cuid den ghréasán sin iad ( 4 ) . Úsáidtear an t-iompar ar uiscebhealaí intíre le haghaidh níos mó ná iompar amháin agus, dá bhrí sin, ba cheart é a fhorbairt ar bhealach cuimsitheach. D’fhonn feidhmeanna uile na n-uiscebhealaí sa phróiseas forbartha a chur san áireamh, ní mór tréimhse níos faide a chur ar fáil chun infheistíochtaí sa bhonneagar a phleanáil agus a chur i gcrích, agus costais infheistíochta a mhéadú. Dá bhrí sin, in éineacht le hathbhreithniú ar ghréasán TEN-T, d’fhéadfaí réiteach eile a chur ar fáil trí chiste a chruthú chun tacú le forbairt uiscebhealaí nach cuid de ghréasán TEN-T iad. Gan tacaíocht shonrach, beidh forbairt uiscebhealaí ar fud an Aontais míchothrom agus, i roinnt mhaith cásanna, beidh sí teoranta d’infheistíochtaí nuachóirithe ar mhionscála nach gcuireann bonn inbhuanaithe ar fáil chun an modh iompair sin a fhorbairt.

3.12. Tá sé thar a bheith tábhachtach béim a leagan ar an ngá atá le comhordú a dhéanamh ar ghníomhaíochtaí na n-institiúidí uile a bhfuil baint acu leis an earnáil sin. Cuireann CESE i bhfios go láidir, nuair a dhéantar tagairt sa Teachtaireacht do rialachas, áirítear UNECE sa phríomhstruchtúir rialaithe atá ábhartha don iompar ar uiscebhealaí intíre. Mar sin féin, nuair a thagraíonn sé d’eintitis a gcomhoibreoidh an Coimisiún Eorpach leo, déantar neamhaird ar an institiúid sin. Creideann CESE go bhfuil gá le comhar éifeachtach idir an Coimisiún Eorpach, UNECE agus geallsealbhóirí eile.

3.13. Ba cheart an t-iompar ar uiscebhealaí intíre a áireamh sa chóras soláthair, mar chuid de na gníomhaíochtaí a dhéanfar chun ról an mhodha iompair sin a fheabhsú san iompar uirbeach, i gcás nach bhfuil riachtanais costais shuntasacha ann maidir leis an mbonneagar, toisc go mbaineann siad go príomha le bonneagar na bpointí. Ina theannta sin, bheadh ciall le hiompar ar uiscebhealaí intíre a chur san áireamh sa chóras iompair phoiblí uirbeach, más féidir. Cuireann CESE in iúl go gciallaíonn an chóir fhabhrach a thugtar don iompar poiblí uirbeach de bhóthar nach bhfuil iompar paisinéirí d’uiscebhealaí intíre tarraingteach ó thaobh praghais de, agus go bhfuil gá, dá bhrí sin, cothrom iomaíochta a bhunú. Tá tábhacht ar leith ag baint le rannpháirtíocht na n-údarás áitiúil sa chás seo.

3.14. Ba mhaith le CESE a chur in iúl nach bhfuil gá le huiscebhealaí ardleibhéil chun paisinéirí agus earraí a iompar i gcathracha. Ciallaíonn sé sin gur infheistíochtaí beaga iad na hinfheistíochtaí bonneagair is gá chun iompar ar uiscebhealaí intíre a fhorbairt, agus go n-áirítear leo infheistíochtaí i mbonneagar na bpointí (calafoirt agus saoráidí trasloingsithe), agus bonneagar le haghaidh úsáid breoslaí in-athnuaite do shoithí nua-aimseartha saor ó astaíochtaí.

3.15. Creideann CESE freisin gur spreagadh iontach a bheadh i bhforbairt an iompair ar uiscebhealaí intíre i gcathracha chun dlús a chur leis an bpróiseas chun réitigh nua a aimsiú, lena n-áirítear réitigh a bhaineann le foinsí fuinnimh atá saor ó astaíochtaí, ós rud é go n-éilíonn forbairt an iompair ar uiscebhealaí intíre go mbaintear úsáid as soithí níos lú nach bhfuil an méid céanna ceanglais bonneagair orthu. Mar sin féin, tá gá le dreasachtaí dearfacha don infheistíocht.

3.16. Déantar cur síos cruinn sa Teachtaireacht ón gCoimisiún ar na fadhbanna a bhaineann le digiteáil agus leis na treochtaí forbartha sa réimse sin. Ní áirítear inti ach moladh maidir le huiscebhealaí atá ábhartha don turasóireacht (an Líonra Eorpach um Loingseoireacht Intíre Áineasa — AGNP). Ciallaíonn fás dinimiciúil na turasóireachta muirí gur cheart córas faisnéise a chur ar bun maidir le coinníollacha loingseoireachta ar uiscebhealaí áineasa. Bunaíodh córais den sórt sin i dtíortha éagsúla. Bheadh sé inmholta gníomhaíochtaí den chineál sin a chomhordú nó comhchaighdeáin a shocrú ina leith sin.

3.17. Cuireann CESE in iúl go mbíonn tionchar ag foinsí nua fuinnimh a úsáid le haghaidh iompar ar uiscebhealaí intíre agus ag teicneolaíochtaí nua a chur i bhfeidhm, e.g. teicneolaíochtaí digiteacha, ar staid na bhfoirne. Tá gá le hinfheistíochtaí i scileanna agus i gcáilíochtaí. Cruthaíonn an easpa gníomhaíochta bagairtí do shábháilteacht na n-oibrithe, na bhfoirne agus na bpaisinéirí. Dá bhrí sin, cuireann CESE i bhfios go láidir gur gá do na Ballstáit Treoir (AE) 2017/2397 maidir le cáilíochtaí gairmiúla sa loingseoireacht intíre a aithint a chur chun feidhme go cuí faoin 17 Eanáir 2022.

3.18. Maidir le fostaíocht, aontaíonn CESE le roinnt torthaí agus tograí ón gCoimisiún. Ba cheart é a bheith ina dhíol sásaimh go dtugtar faoi deara an tábhacht a bhaineann le fíornasc a bheith ann idir úinéirí/oibreoirí gnó agus cearta an oibrí. Creideann CESE nach mór athbhreithniú cúramach a dhéanamh ar an gcreat dlíthiúil sa réimse seo. Tá cur chun feidhme éifeachtach na rialacha maidir le ham oibre a leagtar amach i dTreoir 2014/112/AE ón gComhairle ( 5 ) ríthábhachtach i gcónaí. Ina theannta sin, tá sá tábhachtach go dtabharfar isteach reachtaíocht leordhóthanach maidir le cosaint shóisialta i ndáil le hoibrithe a phostú, agus go ndéanfaí sábháilteacht agus sláinte leordhóthanach ceirde i soithí an iompair ar uiscebhealaí intíre a mheas agus a áirithiú sa phróiseas cur chun feidhme.

3.19. Is fadhb fós é an pá íseal san earnáil. Tarraingíonn CESE aird ar an mbearna shuntasach pá atá ann san earnáil idir Iarthar na hEorpa agus Lár agus Oirthear na hEorpa. Is é an toradh atá air sin imirce saothair chuig Iarthar na hEorpa agus ganntanas foirne i Lár agus in Oirthear na hEorpa. Mar sin féin, tá deacrachtaí earcaíochta ann ar fud na hEorpa. Cuireann aosú na bhfoirne leis sin freisin. Níl an obair ar shoithí intíre tarraingteach do dhaoine óga. Níl an earnáil ina díol spéise do mhná ach an oiread. Ina theannta sin, bíonn pearsana speisialaithe á lorg ag longúinéirí, pearsana nach bhfuil sé éasca teacht air ar an margadh saothair ( 6 ) . Ní mór bearta iomchuí a dhéanamh i ngeall ar na saincheisteanna sin go léir, ag féachaint d’inniúlachtaí faoi seach an Aontais agus na mBallstát.

3.20. Is mór ag CESE go dtarraingítear aird sa Teachtaireacht ón gCoimisiún ar shásraí um an idirphlé sóisialta san earnáil sin. Leagann an Coiste béim ar an acmhainneacht thábhachtach a bhaineann leis an idirphlé sóisialta agus leis an gcómhargáil, go háirithe nuair a bhíonn mórfhadhbanna eacnamaíocha ann agus le linn tréimhse ina dtarlaíonn mórathruithe struchtúracha i ngeall ar an digiteáil agus ar an aistriú chuig geilleagar glas. Mar a léirítear leis an obair maidir le hiompar ar uiscebhealaí intíre a rinne an Coiste Eorpach um Idirphlé Sóisialta Earnála maidir le calafoirt, aithníonn na comhpháirtithe sóisialta na dúshláin atá os comhair na hearnála. D’fhonn leas iomlán a bhaint as acmhainneacht an idirphlé shóisialta, tá gá le tacaíocht leordhóthanach a chur ar fáil do na comhpháirtithe sóisialta ar leibhéil éagsúla. Iarrtar ar an gCoimisiún agus ar na Ballstáit, dá bhrí sin, a bheith tiomanta go hiomlán agus tacaíocht chothrom a thabhairt do pháirtithe nuair a iarrann siad amhlaidh.

An Bhruiséil, 19 Eanáir 2022. Uachtarán Choiste Eacnamaíoch agus Sóisialta na hEorpa Christa SCHWENG

(1) Treoir (AE) 2017/2397 ó Pharlaimint na hEorpa agus ón gComhairle an 12 Nollaig 2017 maidir le cáilíochtaí gairmiúla sa loingseoireacht intíre a aithint agus lena n-aisghairtear Treoir 91/672/CEE ón gComhairle agus Treoir 96/50/CE ón gComhairle (IO L 345, 27.12.2017, lch. 53).

(2) Sustainable and Smart Mobility Strategy – putting European transport on track for the future [Straitéis maidir le Soghluaisteacht Chliste agus Inbhuanaithe — iompar Eorpach a chur ar an mbóthar ceart don todhchaí] (COM (2020) 789 final).

(3) An Lárchoimisiún um Loingseoireacht ar an Réin (CCNR), Market Insight, Inland Navigation in Europe, [Léargas ar an margadh, an loingseoireacht intíre san Eoraip], Aibreán 2021.

(4) An Coimisiún Eorpach, Assessment of the potential of Maritime and Inland Ports and Inland Waterways and of Related Policy Measures, Incding Industrial Policy Measures, [Measúnú ar an acmhainneacht a bhaineann le calafoirt mhuirí agus intíre, agus le gníomhaíochtaí beartais gaolmhara, lena n-áirítear gníomhaíochtaí beartais tionsclaíocha], Tuarascáil, 2020.

(5) IO L 367, 23.12.2014, lch. 86.

(6) CCNR, The European Inland Navigation Sector, Labour Market [An Earnáil Eorpach um Loingseoireacht Intíre, an Margadh Saothair], 2021.